FÆLLES HOLDNING (EF) Nr. 35/96 fastlagt af Rådet den 18. juni 1996 med henblik på vedtagelse af Europa-Parlamentet og Rådets afgørelse nr. . . ./96/EF af . . . om vedtagelse af et EF-handlingsprogram vedrørende sundhedsovervågning som led i indsatsen inden for folkesundhed (96/C 220/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4), og

ud fra følgende betragtninger:

(1) Ifølge traktatens artikel 3, litra o), skal Fællesskabets virke indebære bidrag til opnåelse af et højt sundhedsbeskyttelsesniveau; det fremgår udtrykkeligt af traktatens artikel 129, at Fællesskabet er kompetent inden for dette område, idet det skal fremme samarbejdet mellem medlemsstaterne og om nødvendigt støtte deres indsats;

(2) Rådet fandt i sin resolution af 27. maj 1993 om den fremtidige indsats inden for folkesundhed (5), at en forbedret indsamling, analyse og formidling af sundhedsdata, samt en forbedring af kvalitet og sammenlignelighed af disponible data spiller en afgørende rolle for iværksættelsen af fremtidige programmer;

(3) Europa-Parlamentet fremhævede i sin beslutning af 19. november 1993 om sundhedspolitik efter Maastricht (6) vigtigheden af at råde over tilstrækkelige og relevante oplysninger som grundlag for udformningen af Fællesskabets aktioner inden for folkesundhed; Europa-Parlamentet opfordrede Kommissionen til at indsamle og gennemgå sundhedsdata fra medlemsstaterne med henblik på at vurdere de virkninger, som politikkerne på folkesundhedsområdet har på sundhedstilstanden i Fællesskabet;

(4) Kommissionen konstaterede i sin meddelelse af 24. november 1993 om rammerne for en indsats til fremme af folkesundheden, at et øget samarbejde om standardisering og indsamling af sammenlignelige/kompatible sundhedsdata samt fremme af systemer til sundhedsovervågning var forudsætningen for skabelsen af en ramme for støtte til medlemsstaternes politikker og programmer; sundhedsovervågning, herunder indsamling af sundhedsdata og -indikatorer, betragtes som et prioriteret område for forslag om flerårige fællesskabsprogrammer inden for folkesundhed;

(5) i sin resolution af 2. juni 1994 om Fællesskabets indsats til fremme af folkesundheden (7) anførte Rådet, at indsamling af sundhedsdata bør være et prioriteret område, og opfordrede Kommissionen til at forelægge relevante forslag; Rådet fandt, at data og indikatorer, som benyttes, endvidere bør omfatte foranstaltninger i forbindelse med befolkningens livskvalitet, nøje vurderinger af sundhedsbehov, skøn over hvor mange dødsfald, der kan undgås ved forebyggelse af sygdomme, socioøkonomiske faktorer på sundhedsområdet blandt forskellige befolkningsgrupper, og, hvor dette måtte være relevant og såfremt medlemsstaterne anser det for nødvendigt, bistand på sundhedsområdet, medicinsk praksis samt virkningen af reformer;

(6) sundhedsovervågning på fællesskabsplan er af afgørende betydning for planlægning, overvågning og vurdering af fællesskabsaktioner inden for folkesundhed samt for overvågning og vurdering af andre fællesskabspolitikkers sundhedsmæssige virkninger;

(7) det vil bl.a. på grundlag af det kendskab til sundhedstilstanden i Europa, der opnås i forbindelse med indførelsen af et fællesskabssystem for sundhedsovervågning, være muligt gradvist at følge udviklingen med hensyn til borgernes sundhed og fastlægge prioriteter og mål på folkesundhedsområdet;

(8) sundhedsovervågning omfatter i denne sammenhæng opstilling af sundhedsindikatorer på fællesskabsplan samt indsamling, viderebringelse og analyse af sundhedsdata og -indikatorer på fællesskabsplan;

(9) i sin beslutning 93/464/EØF af 22. juli 1993 om rammeprogrammet for prioriterede aktioner vedrørende statistiske oplysninger 1993-1997 (8) identificerede Rådet under overskriften »Statistik over sundhed og sikkerhed« analyse af årsager til dødelighed og sygelighed som et af de områder, der skal være omfattet af prioriterede aktioner under sektorprogrammerne inden for socialpolitik, økonomisk og social samhørighed samt forbrugerbeskyttelse;

(10) Rådet udpegede i sin beslutning 94/913/EF af 15. december 1994 om et særprogram for forskning og teknologisk udvikling, herunder demonstration, inden for biomedicin, forskning og sundhed (1994-1998) (9) en særlig forskningsopgave bestående i koordinering og sammenligning af europæiske sundhedsdatabaser, herunder ernæringsdata fra medlemsstaterne, som indgår i det relevante forskningsprogram;

(11) sundhedsovervågning på fællesskabsplan bør indebære, at man kan måle sundhedstilstand, konstatere tendenser og sundhedsdeterminanter, lette planlægning, overvågning og evaluering af Fællesskabets programmer og aktioner samt forsyne medlemsstaterne med oplysninger om sundhed, der kan indgå i en udformning og evaluering af deres sundhedspolitikker;

(12) med henblik på fuldt ud at opfylde krav og indfri forventninger på dette område bør der udformes et sundhedsovervågningssystem på fællesskabsplan, der omfatter opstilling af sundhedsindikatorer, indsamling af sundhedsdata, oprettelse af et net til formidling og delagtiggørelse i sundhedsdata og -indikatorer, og som er i stand til at analysere og udbrede sundhedsoplysninger;

(13) de muligheder, der foreligger for udformning af de forskellige elementer i et sundhedsovervågningssystem på fællesskabsplan, herunder mulighederne for at styrke de eksisterende mekanismer bør omhyggeligt undersøges i lyset af de forventede resultater samt den forventede fleksibilitet og rentabilitet; der er behov for et fleksibelt system, som både kan omfatte elementer, der allerede er fundet egnede, og tilpasse sig nye behov og andre prioriteter; i dette system bør indgå opstilling af en række fællesskabssundhedsindikatorer samt indsamling af de data, der er nødvendige med henblik på udformningen af sådanne indikatorer;

(14) sundhedsdata og -indikatorer på fællesskabsplan bør baseres på allerede foreliggende europæiske data og indikatorer, som f.eks. dem medlemsstaterne råder over, og/eller som medlemsstaterne fremsender til internationale organisationer, for således at undgå unødvendigt dobbeltarbejde;

(15) indsamlingen af oplysninger foregår ikke på samme måde i de forskellige medlemsstater;

(16) indførelsen af et telematiknet til indsamling og formidling af sundhedsdata og -indikatorer på fællesskabsplan, vil være til fordel for et sundhedsovervågningssystem på fællesskabsplan;

(17) sundhedsovervågningssystemet på fællesskabsplan bør kunne levere oplysninger med henblik på at udarbejde regelmæssige rapporter om sundhedstilstanden i Fællesskabet og analyser af tendenser og sundhedsproblemer samt bidrage til tilvejebringelse og videreformidling af sundhedsoplysninger;

(18) oprettelse af et sundhedsovervågningssystem på fællesskabsplan, forudsætter nødvendigvis, at bestemmelserne om beskyttelse af data overholdes, herunder at der indføres foranstaltninger, som kan sikre fortrolighed og sikkerhed i forbindelse hermed, i lighed med bestemmelserne i Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (10) og i Rådets forordning (Euratom, EØF) nr. 1588/90 af 11. juni 1990 om fremsendelse af fortrolige statistiske oplysninger til De Europæiske Fællesskabers Statistiske Kontor (11);

(19) der bør iværksættes et flerårigt program inden for rammerne af aktionerne på folkesundhedsområdet for således at gøre det muligt at udforme et sundhedsovervågningssystem på fællesskabsplan og egnede mekanismer til evaluering af dette systems virkemåde;

(20) i overensstemmelse med nærhedsprincippet handler Fællesskabet på de områder, som ikke hører ind under dets enekompetence, såsom sundhedsovervågning, kun hvis den påtænkte handling på grund af dens omfang eller virkninger bedre kan gennemføres på fællesskabsplan;

(21) de politikker og programmer, som udarbejdes og gennemføres på fællesskabsplan, navnlig de, der gennemføres som led i indsatsen inden for folkesundhed, bør være forenelige med mål og målsætninger i forbindelse med Fællesskabets indsats inden for sundhedsovervågning; gennemførelsen af fællesskabsaktioner inden for sundhedsovervågning bør koordineres med og tage hensyn til relevante forskningsaktiviteter iværksat i forbindelse med Fællesskabets rammeprogram for forskning og teknologisk udvikling; projekter vedrørende anvendelse af telematik på sundhedsområdet inden for rammerne af Fællesskabets FTU-rammeprogram, bør koordineres med fællesskabsaktionerne inden for sundhedsovervågning; aktioner under Fællesskabets rammeprogram for statistiske oplysninger, projekter på fællesskabsplan inden for udveksling af data via telematik mellem de nationale administrationer (IDA) og G7-landenes sundhedsrelaterede projekter bør være snævert koordineret med gennemførelsen af aktioner på fællesskabsplan om sundhedsovervågning; der bør tages hensyn til det arbejde, der udføres af de europæiske agenturer og centre, bl.a. Det Europæiske Overvågningscenter for Narkotika og Narkotikamisbrug og Det Europæiske Miljøagentur;

(22) samarbejde med kompetente internationale organisationer og med tredjelande bør styrkes;

(23) set ud fra et funktionelt synspunkt bør de investeringer, der allerede er blevet foretaget med hensyn til både etablering af fællesskabsnet og samarbejde med internationale organisationer, der er kompetent på dette område, bevares og udbygges;

(24) det er vigtigt, at Kommissionen sikrer gennemførelsen af programmet i tæt samarbejde med medlemsstaterne;

(25) Europa-Parlamentet, Rådet og Kommissionen indgik den 20. december 1994 en »modus vivendi« vedrørende gennemførelsesforanstaltningerne til retsakter vedtaget efter fremgangsmåden i traktatens artikel 189 B (12);

(26) i øjeblikket er de forskellige data ikke i tilstrækkelig grad sammenlignelige, og unødvendigt dobbeltarbejde bør undgås ved fælles udvikling af metodologier, af kriterier og teknikker til sammenligning og konvertering, udarbejdelse af passende instrumenter til indsamling af data som f.eks. undersøgelser, spørgeskemaer eller dele af sådanne instrumenter samt ved specifikationer for indholdet af de sundhedsoplysninger, der især skal udveksles gennem et telematiknet;

(27) med henblik på at øge programmets værdi og virkning bør aktionerne evalueres fortløbende, særlig med hensyn til effektivitet og virkeliggørelse af de givne mål, både på nationalt plan og på fællesskabsplan, og der bør i givet fald foretages nødvendige tilpasninger;

(28) i denne afgørelse fastlægges der for hele programmets varighed en finansieringsramme, der som omhandlet i punkt 1 i Europa-Parlamentet, Rådet og Kommissionens erklæring af 6. marts 1995 (13), udgør det primære referencegrundlag for budgetmyndigheden inden for rammerne af den årlige budgetprocedure;

(29) dette program bør have en varighed på fem år, således at der er tilstrækkelig tid til at nå de mål, der er fastsat for aktionerne -

TRUFFET FØLGENDE AFGØRELSE:

Artikel 1

Fastlæggelse af programmet

1. Der vedtages et EF-handlingsprogram vedrørende sundhedsovervågning, i det følgende benævnt »programmet«, for perioden 1. januar 1997 til 31. december 2001, som led i indsatsen inden for folkesundhed.

2. Formålet med programmet er at bidrage til at udforme et sundhedsovervågningssystem på fællesskabsplan, som gør det muligt:

a) at måle sundhedstilstanden, sundhedsmæssige tendenser og sundhedsmæssige determinanter overalt i Fællesskabet

b) at lette planlægning, opfølgning og evaluering af EF-programmer og -aktioner

c) at forsyne medlemsstaterne med sammenlignelige sundhedsmæssige oplysninger, der gør det muligt at foretage sammenligninger og at støtte de nationale sundhedspolitikker

ved at tilskynde til samarbejde mellem medlemsstaterne og om nødvendigt støtte deres indsats, ved at styrke koordineringen af deres politikker og programmer på området og ved at fremme samarbejdet med tredjelande og kompetente internationale organisationer.

3. De aktioner, der skal gennemføres som led i programmet, samt deres specifikke målsætninger er angivet i bilag I under følgende overskrifter:

A. Opstilling af sundhedsindikatorer for Fællesskabet

B. Oprettelse af et fællesskabsnet til udveksling af sundhedsdata

C. Analyser og rapporter.

En ikke-udtømmende liste over områder, inden for hvilke der kan opstilles sundhedsindikatorer, er anført i bilag II.

Artikel 2

Gennemførelse

1. Kommissionen sikrer, at aktionerne i bilag I gennemføres i tæt samarbejde med medlemsstaterne i overensstemmelse med proceduren i artikel 5.

2. Kommissionen samarbejder med institutioner og organisationer, der er aktive inden for sundhedsovervågning.

Artikel 3

Budget

1. Finansieringsrammen for gennemførelsen af programmet er for den i artikel 1 nævnte periode fastlagt til 13 mio. ECU.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 4

Overensstemmelse og komplementaritet

Kommissionen sikrer i samråd med medlemsstaterne, at der er overensstemmelse og komplementaritet mellem de aktioner, der skal gennemføres i forbindelse med dette program, og de øvrige relevante fællesskabsprogrammer og -initiativer, dels dem der er iværksat som led i indsatsen inden for folkesundhed, og dels navnlig rammeprogrammet for statistiske oplysninger, projekterne inden for udveksling af data mellem de nationale administrationer via telematik samt rammeprogrammet for forskning og teknologisk udvikling, herunder især anvendelsen af telematik i sidstnævnte program.

Artikel 5

Udvalg

1. Kommissionen bistås af et udvalg, der består af to repræsentanter for hver medlemsstat, og som har Kommissionens repræsentant som formand.

2. Kommissionens repræsentant forelægger udvalget udkast til foranstaltninger vedrørende:

a) udvalgets forretningsorden

b) et årligt arbejdsprogram, der beskriver de prioriterede indsatsområder

c) retningslinjer, kriterier og procedurer for udvælgelse og finansiering af projekter ifølge programmet, herunder også projekter, der indebærer samarbejde med internationale organisationer, der beskæftiger sig med folkesundhed, og deltagelse af de lande, der er omhandlet i artikel 6, stk. 2

d) evalueringsprocedure

e) bestemmelser med hensyn til formidling og overførsel af resultater

f) bestemmelser for samarbejde med de i artikel 2, stk. 2, omhandlede institutioner og organisationer

g) bestemmelser om meddelelse af data samt disses konvertering og om andre metoder til at gøre dataene sammenlignelige, med henblik på at gennemføre målsætningen i artikel 1, stk. 2

h) bestemmelser om fastlæggelse og udvælgelse af indikatorer

i) bestemmelser med hensyn til de indholdsspecifikationer, som er nødvendige til oprettelse og drift af net.

Udvalget afgiver udtalelse om ovennævnte udkast til foranstaltninger inden for en frist, som formanden kan fastsætte under hensyn til, hvor meget spørgsmålet haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemning i udvalget tillægges de stemmer, der afgives af repræsentanterne for medlemsstaterne den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, som straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

- Kommissionen udsætter gennemførelsen af de foranstaltninger, den har truffet afgørelse om, i et tidsrum på to måneder regnet fra datoen for denne underretning.

- Rådet kan med kvalificeret flertal træffe en anden afgørelse inden for det tidsrum, der er nævnt i første led.

3. Kommissionen kan desuden høre udvalget om ethvert andet spørgsmål vedrørende programmets gennemførelse, herunder de nærmere bestemmelser om koordinering med de andre programmer og initiativer, der er nævnt i artikel 4.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget spørgsmålet haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

4. Kommissionens repræsentant holder udvalget løbende orienteret

- om tilskud, der ydes som led i programmet (beløb, varighed, fordeling og modtagere)

- om kommissionsforslag eller EF-initiativer og om iværksættelse af programmer på andre områder, som har direkte forbindelse med opfyldelsen af programmets målsætninger, med henblik på at sikre den i artikel 4 omhandlede overensstemmelse og komplementaritet.

Artikel 6

Internationalt samarbejde

1. I forbindelse med dette programs gennemførelse fremmes og iværksættes samarbejdet med tredjelande og internationale organisationer, der beskæftiger sig med folkesundhed, herunder Verdenssundhedsorganisationen, Organisationen for Økonomisk Samarbejde og Udvikling og Den Internationale Arbejdsorganisation, i overensstemmelse med proceduren i artikel 5.

2. Dette program er åbent for deltagelse af de associerede lande i Central- og Østeuropa på de vilkår, der er fastsat i de tillægsprotokoller til associeringsaftalerne vedrørende deltagelse i fællesskabsprogrammer, der skal indgås med disse lande. Det er åbent for Cyperns og Maltas deltagelse på grundlag af supplerende bevillinger efter samme regler som dem, der gælder for EFTA-landene, i overensstemmelse med procedurer, der skal aftales med disse lande.

Artikel 7

Overvågning og evaluering

1. Kommissionen foretager en evaluering af aktionerne på grundlag af medlemsstaternes rapporter med deltagelse, i det omfang det er nødvendigt, af uafhængige eksperter.

2. Kommissionen forelægger Europa-Parlamentet og Rådet en foreløbig midtvejsrapport og en endelig rapport ved afslutningen af programmet. I rapporterne indarbejder den dels oplysninger om fællesskabsfinansiering inden for de forskellige aktionsområder, dels oplysninger om komplementaritet med de øvrige programmer og initiativer, der er nævnt i artikel 4, samt resultaterne af den i stk. 1 nævnte evaluering. Kommissionen fremsender ligeledes disse rapporter til Det Økonomiske og Sociale Udvalg samt til Regionsudvalget.

3. Kommissionen kan eventuelt fremsætte passende forslag med henblik på en videreførelse af programmet på grundlag af den evaluering, der er nævnt i stk. 1.

Udfærdiget i . . ., den . . ..

På Europa-Parlamentets vegne

Formand

På Rådets vegne

Formand

(1) EFT nr. C 338 af 16. 12. 1995, s. 4.

(2) EFT nr. C 174 af 17. 6. 1996, s. 3.

(3) EFT nr. C 129 af 2. 5. 1996, s. 50.

(4) Europa-Parlamentets udtalelse af 17. april 1996 (EFT nr. C 141 af 13. 5. 1996, s. 94), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(5) EFT nr. C 174 af 25. 6. 1993, s. 1.

(6) EFT nr. C 329 af 6. 12. 1993, s. 375.

(7) EFT nr. C 165 af 17. 6. 1994, s. 1.

(8) EFT nr. L 219 af 28. 8. 1993, s. 1.

(9) EFT nr. L 361 af 31. 12. 1994, s. 40.

(10) EFT nr. L 281 af 23. 11. 1995, s. 31.

(11) EFT nr. L 151 af 15. 6. 1990, s. 1. Forordningen er ændret ved tiltrædelsesakten af 1994.

(12) EFT nr. C 102 af 4. 4. 1996, s. 1.

(13) EFT nr. C 102 af 4. 4. 1996, s. 4.

BILAG I

SPECIFIKKE MÅL OG AKTIONER

A. OPSTILLING AF SUNDHEDSINDIKATORER FOR FÆLLESSKABET

Mål

At opstille sundhedsindikatorer på fællesskabsplan på basis af en kritisk gennemgang af eksisterende sundhedsdata og -indikatorer samt at udvikle egnede metoder til indsamling af sundhedsdata og til at gøre dem sammenlignelige i overensstemmelse med målsætningen i artikel 1, stk. 2.

1. Identifikation, gennemgang og kritisk analyse af eksisterende sundhedsindikatorer og -data på europæisk niveau samt på medlemsstatsniveau på grundlag af data, medlemsstaterne har godkendt, med henblik på at bestemme deres relevans, kvalitet og dækningsgrad med sigte på en opstilling af sundhedsindikatorer for Fællesskabet.

2. Afgrænsning af en række sundhedsindikatorer på fællesskabsplan, herunder en undergruppe af primære indikatorer til overvågning af EF-programmer og -aktioner inden for folkesundhed og en undergruppe af sekundære indikatorer til overvågning af andre EF-politikker, -programmer og -aktioner med henblik på at give medlemsstaterne et fælles grundlag for at foretage sammenligninger. En ikke udtømmende liste over områder, inden for hvilke der kan opstilles sundhedsindikatorer, findes i bilag II.

3. Udvikling af rutinemæssig indsamling af data og af metoder, der kan gøre sundhedsdata sammenlignelige i overensstemmelse med målsætningen i artikel 1, stk. 2, herunder støtte til udarbejdelse af fortegnelser over data og udarbejdelse af egnede metoder og regler for konvertering.

4. Bidrag til indsamling af sammenlignelige data ved at støtte udarbejdelsen af rundspørger, herunder rundspørger på fællesskabsplan til støtte for Fællesskabets politikker, eller udarbejdelse af moduler eller godkendte spørgeskemaer, der skal indgå i eksisterende rundspørger.

5. Fremme af samarbejdet med internationale organisationer med hensyn til sundhedsdata og -indikatorer for Fællesskabet samt net til udveksling af sundhedsdata, der dækker særlige områder inden for folkesundhed med henblik på at øge de indsamlede datas sammenlignelighed.

6. Fremme af og støtte til vurdering af, om det er muligt og rentabelt at udvikle standardiserede statistikker over sundhedsressourcer med henblik på at lade disse indgå i et fremtidigt sundhedsovervågningssystem på fællesskabsplan.

B. OPRETTELSE AF ET FÆLLESKABSNET TIL UDVEKSLING AF SUNDHEDSDATA

Mål

Effektiv og sikker overførsel og udveksling af sundhedsdata og -indikatorer, hvor data hovedsagelig udveksles via telematik.

7. Fremme af og støtte til oprettelse af et net til overførsel og udveksling af sundhedsdata, især via telematik og et system med databaser, hvor der navnlig skal udarbejdes dataspecifikationer og procedurer med hensyn til adgang, datasøgning, fortrolighed og sikkerhed for de forskellige informationstyper, der skal indgå i dette system.

C. ANALYSER OG RAPPORTER

Mål

At udforme metoder og de nødvendige redskaber til brug for analyser og rapporter, at yde støtte til analyser og meddelelser om sundhedstilstand, tendenser, sundhedsdeterminanter og virkningen af sundhedspolitikker.

8. At tilskynde til og støtte udvikling af analysekapacitet ved at styrke den eksisterende kapacitet, samt kapacitet til at undersøge gennemførligheden af eventuelle nye strukturer og til at undersøge metodologier og instrumenter til udarbejdelse af sammenligninger og til opstilling af prognoser, afprøvning af hypoteser og modeller samt evaluering af scenarier og resultater på sundhedsområdet.

9. Støtte til analyse af virkningen af EF-aktioner og -programmer inden for folkesundhed samt til udarbejdelse og formidling af rapporter om evaluering og virkninger.

10. Støtte til forberedelse og udarbejdelse og formidling af rapporter og andet informationsmateriale om sundhedstilstanden og tendenser, sundhedsdeterminanter og konsekvenserne for sundhedstilstanden af andre politikker.

BILAG II

Ikke-udtømmende liste over områder, inden for hvilke der kan opstilles sundhedsindikatorer

A. Sundhedstilstand

1. Forventet levetid:

- forventet levetid på forskellige alderstrin

- forventet levetid med godt helbred.

2. Dødelighed:

- samlet dødelighed

- dødsårsager

- overlevelsesprocent for visse sygdomme.

3. Morbiditet:

- morbiditet for visse sygdomme

- co-morbiditet.

4. Funktionsevne og livskvalitet:

- opfattelse af egen helbredstilstand

- fysisk handicap

- aktivitetsbegrænsinger

- funktionstilstand/evne

- begrænset erhvervsaktivitet af helbredsmæssige årsager

- mental sundhed.

5. Antropometriske karakteristika.

B. Livsstil og vaner af relevans for helbredet

1. Tobaksforbrug.

2. Alkoholforbrug.

3. Narkotikaforbrug.

4. Fysiske aktiviteter.

5. Ernæring.

6. Seksualliv.

7. Diverse.

C. Leve- og arbejdsvilkår

1. Beskæftigelse/arbejdsløshed:

- beskæftigelsessituation.

2. Arbejdsmiljø:

- ulykker

- udsættelse for kræftfremkaldende stoffer og andre farlige stoffer

- erhvervssygdomme.

3. Boligforhold.

4. Aktiviteter i hjemmet og fritidsaktiviteter:

- ulykker i hjemmet

- fritiden.

5. Transport:

- færdselsulykker.

6. Det eksterne miljø:

- luftforurening

- vandforurening

- andre former for forurening

- stråling

- udsættelse for kræftfremkaldende stoffer og andre farlige stoffer uden for arbejdspladsen.

D. Sundhedsbeskyttelse

1. Finansieringskilder.

2. Infrastruktur/personale:

- anvendelse af sundhedsvæsenets ressourcer

- personale inden for sundhedssektoren.

3. Omkostninger/udgifter:

- hospitalsindlæggelse

- ambulant behandling

- lægemidler.

4. Forbrug/anvendelse:

- hospitalsindlæggelse

- ambulant behandling

- lægemidler.

5. Sundhedsfremmende foranstaltninger og sygdomsforebyggelse.

E. Demografiske og sociale faktorer

1. Køn.

2. Alder.

3. Civilstand.

4. Bopælsområde.

5. Uddannelse.

6. Indtægt.

7. Befolkningsundergrupper.

8. Sygeforsikring.

F. Diverse

1. Produktsikkerhed.

2. Andet.

RÅDETS BEGRUNDELSE

I. INDLEDNING

1. Den 17. oktober 1995 forelagde Kommissionen et forslag til afgørelse om vedtagelse af et EF-handlingsprogram vedrørende sundhedsovervågning som led i indstansen inden for folkesundhed, der har hjemmel i EF-traktatens artikel 129 (1).

2. Europa-Parlamentet afgav udtalelse den 17. april 1996 (2).

Det Økonomiske og Sociale Udvalg og Revisionsudvalget afgav udtalelse henholdsvis den 27. marts (3) og den 18. januar 1996 (4).

I lyset af disse udtalelser fremsendte Kommissionen den 15. maj 1996 et ændret forslag (5).

3. Den 17. juni 1996 fastlagde Rådet sin fælles holdning i henhold til EF-traktatens artikel 189 B.

II. FORMÅL

Denne afgørelse vedrører femte EF-handlingsprogram, der er foreslået som led i indsatsen inden for folkesundhed, og som Rådet har valgt som et prioriteret område i sin resolution af 2. juni 1994 (6).

Formålet med programmet er at udforme et sundhedsovervågningssystem på fællesskabsplan, som gør det muligt at måle sundhedstilstanden, sundhedsmæssige tendenser og sundhedsmæssige determinanter overalt i Fællesskabet, at lette planlægning, opfølgning og evaluering af EF-programmer og -aktioner, at foretage sammenligninger og at støtte de nationale sundhedspolitikker.

III. ANALYSE AF DEN FÆLLES HOLDNING

1. Ændringer foretaget i Kommissionens forslag

Generel bemærkning

Rådet har i alt væsentligt fulgt den af Kommissionen foreslåede strategi og har navnlig for så vidt angår programmets indhold medtaget alle aktionerne i bilag I i forslaget.

Finansieringsrammen (artikel 3, stk. 1)

Rådet har valgt et beløb på 13 mio. ECU, der, omend det ikke helt svarer til det foreslåede, ligger meget tæt ved og udgør en balance mellem kravet om gennemførelse og opfølgningen af programmets aktioner og kravet om hensyn til budgetdisciplinen.

Udvalgsprocedure (artikel 5, stk. 2 og 3)

Her har Rådet derimod fraveget den foreslåede procedure, idet det som i tilfældet med de allerede vedtagne programmer har valgt en blandet procedure, der gør det muligt at forene kravet om smidighed i programmets forvaltning og kravet om mere aktivt at inddrage medlemsstaterne i visse vigtige afgørelser: forvaltningskomitéprocedure for de vigtige afgørelser og proceduren med det rådgivende udvalg for de øvrige, herunder de nærmere retningslinjer for samordning.

Mere specifikke punkter

Endvidere har Rådet indført visse præciseringer eller afklaringer eller visse tilføjelser af begrænset rækkevidde, navnlig for så vidt angår henvisningen til bestemmelserne om databeskyttelse (betragtning 18), programmets formål (artikel 1, stk. 2), overensstemmelse og komplementaritet (artikel 4), internationalt samarbejde (artikel 6, stk. 1) og overvågning og evaluering (artikel 7, stk. 3, for så vidt angår programmets eventuelle videreførelse). Med hensyn til indsamling af sammenlignelige data (artikel 5, stk. 2, litra g), og bilag I A specifikt mål og punkt 3 har det valgt en bredere og smidigere formulering.

2. Europa-Parlamentets ændringsforslag

a) Ændringsforslag, som Kommissionen har medtaget i sit ændrede forslag

Af de 44 ændringsforslag, som Europa-Parlamentet vedtog under førstebehandlingen, har Kommissionen accepteret 28, hvoraf

- syv i sin helhed (ændringsforslag 12, 16, 17, 18, 20, 23 og 29) og

- 21 delvis (ændringsforslag 1, 2, 3, 4, 6, 7, 8, 9, 10, 11, 13, 19, 25, 33-40 og 42).

i) Ændringsforslag, som Rådet har accepteret

Rådet har i sin fælles holdning medtaget følgende ændringsforslag fra Europa-Parlamentet uændret: nr. 17 og 20.

Endvidere har det delvis eller under en anden form medtaget ændringsforslag 1, 4, 7, 8, 9, 11, 19, 23, 25, 29 (artikel 1, stk. 3, og bilag I A2), 33, 35-40 og 42 (med hensyn til formen) i de fleste tilfælde i den version, Kommissionen har foreslået.

ii) Ændringsforslag, som Rådet ikke har godkendt

I øvrigt har Rådet ikke kunnet følge Kommissionen med hensyn til følgende ændringsforslag fra Europa-Parlamentet:

Ændringsforslag, som Kommissionen har accepteret helt

- Ændringsforslag 12 (betragtning 15a)

Rådet har ikke medtaget dette ændringsforslag om et samarbejde inden for sundhed og sikkerhed på arbejdspladsen, da det mener, at et sådant samarbejde vil ligge uden for programmets rækkevidde og skabe budgetproblemer inden for programmet.

Der skal imidlertid gøres opmærksom på, at i henhold til artikel 6 om det internationale samarbejde i den fælles holdning skal samarbejde med bl.a. Den Internationale Arbejdsorganisation fremmes.

- Ændringsforslag 16 og 18 (ny betragtning 16a i stedet for betragtning 23)

Rådet har ikke ment, at den oprindelige placering af denne betragtning bør ændres.

Ændringsforslag, som Kommissionen har accepteret delvis

- Ændringsforslag 3 (ny betragtning 3b)

- Ændringsforslag 6 (ny betragtning 11a)

- Ændringsforslag 34 (bilag I A, nyt punkt 6a)

Disse ændringsforslag, ifølge hvilke der skal oprettes et permanent organ (navnlig i form af et europæisk sundhedsovervågningscenter), har ikke kunnet medtages af Rådet, som finder det uhensigtsmæssigt at foregribe oprettelsen af sådanne organer som led i dette program (der er af begrænset varighed).

Derfor har Rådet blot i generel form medtaget de ændringer, der er indført i Kommissionens ændrede forslag, og som går i retning af disse ændringsforslag fra Europa-Parlamentet:

- en henvisning til »at styrke de eksisterende mekanismer« i betragtning 13 i den fælles holdning (tidligere betragtning 12), og

- en henvisning til »at styrke den eksisterende kapacitet« i bilag I, del C, punkt 8.

- Ændringsforslag 10 (betragtning 14)

Rådet har ment, at det med teksten til det oprindelige forslag, som det har bibeholdt, er muligt at imødekomme Europa-Parlamentets ønsker, samtidig med at der opnås mere fleksibilitet med hensyn til de tekniske retningslinjer for tilrettelæggelsen af overvågningssystemet.

- Ændringsforslag 13 (betragtning 16)

Rådet har ment, at der med teksten til betragtning 18 i dets fælles holdning til fulde er taget hensyn til de eksisterende forpligtelser med hensyn til fortrolighed og sikkerhed.

b) Ændringsforslag, som Kommissionen ikke har medtaget i sit ændrede forslag

i) Rådet har generelt fulgt de begrundelser, der har foranlediget Kommissionen til ikke at medtage visse ændringsforslag fra Europa-Parlamentet, nemlig at ændringsforslagene

- ikke er i overensstemmelse med teksten til eller ånden i EF-traktatens artikel 129 eller ikke er forenelige med de tilsvarende bestemmelser i de øvrige programmer for folkesundhed eller går uden for rammerne for det foreslåede program (ændringsforslag 2, 15, 21, 32, 43 og 47)

- foreslår en mindre smidig tekst og/eller begrænser programmets anvendelsesområde (ændringsforslag 5, 14, 30 og 45)

NB: Med hensyn til ændringsforslag 30 (bilag I, del A, punkt 3) jf. bemærkningen under III, 1, fjerde afsnit, i denne redegørelse.

- tages i betragtning andre steder (ændringsforslag 26, 27 og 28).

ii) Rådet har delvis eller i en anden form medtaget:

- substansen i ændringsforslag 31 (bilag I, del A) ved en tilføjelse til teksten til punkt 1.

- ændringsforslag 46 ved for artikel 3 at anvende en formulering svarende til den, der er valgt for de tilsvarende bestemmelser i forbindelse med de allerede vedtagne afgørelser (betragtning 28 i den fælles holdning).

IV. KONKLUSIONER

Rådet har valgt en procedure for iværksættelse af programmet svarende til den, der er valgt i forbindelse med de allerede vedtagne programmer, men har stort set opretholdt Kommissionens forslag, således som det er ændret efter Europa-Parlamentets udtalelse.

(1) EFT nr. C 338 af 16. 12. 1995, s. 4.

(2) EFT nr. L 141 af 13. 5. 1996, s. 94.

(3) EFT nr. C 174 af 17. 6. 1996, s. 3.

(4) EFT nr. C 129 af 2. 5. 1996, s. 50.

(5) KOM(96) 222 endelig udg. - 95/0238(COD) (Endnu ikke offentliggjort i Tidende).

(6) EFT nr. C 165 af 17. 6. 1994, s. 1.